open-index/open-wikipedia-markdown huggingface dataset:
Μιχάλης Λιαρούτσος

Ο **Μιχάλης Λιαρούτσος** (1921 - 2 Αυγούστου 2015) ήταν Έλληνας πεζογράφος, ποιητής και αγωνιστής της Εθνικής Αντίστασης.

## Βιογραφία
Γεννήθηκε στην Τήνο. Σπούδασε Νομικά στο Πανεπιστήμιο της Αθήνας. Στη Γερμανική Κατοχή οργανώθηκε στην Ομοσπονδία Κομμουνιστικών Νεολαιών Ελλάδας και αναδείχτηκε σε στέλεχος της ΕΠΟΝ, γραμματέας στις ανατολικές συνοικίες της Αθήνας και από τον Μάρτιο του 1945 γραμματέας της ΕΠΟΝ Αιγαίου στη Μυτιλήνη. Τον Ιούλιο του 1946 βγήκε στην παρανομία και το 1947 αντάρτης στα βουνά της Μυτιλήνης. Πιάστηκε το 1950, καταδικάστηκε σε θάνατο το 1951, ποινή που αργότερα μετατράπηκε σε ισόβια και μετά σε 15 χρόνια. Αποφυλακίστηκε για λόγους υγείας το 1956 και εργάστηκε ως ιδιωτικός υπάλληλος. Ιδρυτικό μέλος της Πανελλήνιας Ένωσης Αγωνιστών και Φίλων της ΕΠΟΝ (ΠΕΑΦΕ), της οποίας διετέλεσε Γενικός Γραμματέας και Αντιπρόεδρος του Διοικητικού Συμβουλίου της, καθώς και του Συνδέσμου Φίλων του Μουσείου της ΕΠΟΝ, του οποίου διετέλεσε Αντιπρόεδρος του Διοικητικού Συμβουλίου του. Την περίοδο 1978-1982 εκλέχτηκε Δημοτικός Σύμβουλος και Αντιπρόεδρος του Δημοτικού Συμβουλίου της Καισαριανής. Πέθανε στις 2 Αυγούστου του 2015.

## Έργο
Ο Λιαρούτσος ξεκίνησε γράφοντας τις αναμνήσεις του από την Κατοχή και τον Εμφύλιο Πόλεμο. Όπως έχει γραφτεί, «κατορθώνει να συνδυάσει τις προσωπικές ακριβολόγες ιστορικές μαρτυρίες με την υψηλή λυρική έμπνευση». Τα νεότερα έργα του μετακινούνται προς την καθαρή μυθοπλασία. Υπήρξε μέλος της Εταιρίας Ελλήνων Λογοτεχνών και είχε τιμηθεί με το λογοτεχνικό Βραβείο Λουντέμη.

## Εργογραφία

**Πεζογραφία**
* «Το ’48 χωρίς φεγγάρι» 1986, επανέκδοση 2008
* «Τελειώνοντας ο Δεκέμβρης» 1987, επανέκδοση 2000 
* «Στης δύσης την αντιφεγγιά» 1996 
* «Των εν ερημίαις και όρεσι» 1996
* «Δρόμοι παλιοί» 1998
* «Αναζητώντας τη Βερόνικα» 2003
* «Στη δίνη του Εμφυλίου», 2007

**Ποίηση**
* «Από ώρας πρώτης έως ώρας ενάτης», 2004
* «Τινά εκ των ένδον», 2006

## Παραπομπές

## Πηγές
*Κώστας Μίσσιος, «Μυτιληνιοί λόγιοι και λογοτέχνες», Τόμος 1ος, εκδόσεις Αστερίας 1994, σελ. 464-468

## Εξωτερικοί σύνδεσμοι
*Παρουσίαση του βιβλίου "Εν ερημίαις και όρεσι"

Κατηγορία:Μέλη της ΕΠΟΝ
Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Μονή των Αγίων Ραφαήλ, Νικολάου και Ειρήνης

Η **Ιερά Μονή των Αγίων Ραφαήλ, Νικολάου και Ειρήνης** βρίσκεται σε κατάφυτη πλαγιά του όρους Πάικου στο νομό Κιλκίς, σε υψόμετρο 600 μ. με θέα την κοιλάδα του Αξιού, στην περιοχή της Γρίβας και σε απόσταση 7 χλμ. από τη Γουμένισσα.

Πρόκειται για μια ανδρική μονή, η οποία ιδρύθηκε το 1992 από τον Μητροπολίτη Γουμενίσσης Δημήτριο και είναι αφιερωμένη στους μάρτυρες Άγίους Ραφαήλ, Νικόλαο και Ειρήνη, που μετά από μια περιπετειώδη ζωή, στα έσχατα χρόνια της Βυζαντινή αυτοκρατορίας, κατέληξαν στη Λέσβο όπου και μαρτύρησαν τη Λαμπροτρίτη του 1463.

Η Μονή πανηγυρίζει την Τρίτη της Διακαινησίμου (Τρίτη του Πάσχα), ημέρα κατά την οποία τελειώθηκαν μαρτυρικά οι Άγιοι στη Θερμή της Λέσβου το 1463. Επίσης ιδιαίτερα τιμώνται και οι εορτές των Αγίων Μυροφόρων και του Μεγάλου Βασιλείου, στους οποίους είναι αφιερωμένα ομώνυμα παρεκκλήσια του αρχικού κτιριακού συγκροτήματος της Μονής.

Ο κύριος Ναός του Μοναστηριού ("καθολικόν" κατά τη μοναστική ορολογία) είναι αφιερωμένος στους Αγίους Ραφαήλ, Νικόλαο και Ειρήνη. Οι απόστολοι Πέτρος και Παύλος έχουν τιμηθεί με Παρεκκλήσιο όπως και ο Απόστολος Ανδρέας.

Ιδιαίτερη προσοχή δόθηκε στην αρχιτεκτονική του ναού η οποία συνδυάζει τον αθωνικό τύπο με στοιχεία της Κωνσταντινούπολης (πτυχωτός εσωτερικά κεντρικός τρούλος, 4 δορυφόροι τρούλοι, τρούλος πάνω από την Αγία Τράπεζα, χοροί, παρεκκλήσια, τρούλος λιτής, εξωτερικό αίθριο). Το εντυπωσιακό χειροποίητο ξυλόγλυπτο τέμπλο του παρεκκλησίου των Μυροφόρων είναι έργο πατέρων της ιστορικής σέρβικης Μονής Ντέτσανι (14ος αιώνας). Ο μόνιμος και πολύτιμος πνευματικός θησαυρός του Μοναστηριού, είναι τμήματα ιερών λειψάνων των τριών νεοφανών μαρτύρων Αγίων Ραφαήλ, Νικολάου και Ειρήνης, που φυλάσσονται σε καλαίσθητη λειψανοθήκη. 

Το μοναστήρι λειτουργεί σαν τόπος διορθόδοξης επικοινωνίας. Κατ' επανάληψη το έχουν επισκεφθεί Σέρβοι και Ρουμάνοι επιτελείς κληρικοί και μοναχοί.

Κατηγορία:Ιερά Μητρόπολις Γουμενίσσης, Αξιουπόλεως και Πολυκάστρου
Αγιων Ραφαηλ, Νικολαου και Ειρηνης
Κατηγορία:Δήμος Παιονίας
Μοτσαρέλα

thumb|right|Μοτσαρέλα
Η **µοτσαρέλα** (ιταλ. *mozzarella*) είναι μαλακό τυρί ιταλικής προέλευσης. Παρασκευάζεται στη νότια Ιταλία και στην αυθεντική της μορφή φτιάχνεται αποκλειστικά από γάλα του τοπικού νεροβουβάλου, αποτελώντας τυρί Προστατευόμενης Ονομασίας Προέλευσης. Μπορεί να φτιαχτεί όμως και από γάλα αγελάδας για την ευρεία κατανάλωση. Το χρώμα της είναι συνήθως κρεμώδες λευκό και έχει απαλή γεύση γάλακτος και χαρακτηριστική μυρωδιά, ενώ είναι αρκετά εύπλαστη. Χρησιμοποιείται στη μαγειρική, κυρίως ως υλικό πίτσας.

## Παραπομπές


## Πηγές
* *Εγκυκλοπαίδεια Πάπυρος Λαρούς Μπριτάννικα*

## Εξωτερικοί σύνδεσμοι
* 
* 

Κατηγορία:Ιταλικά τυριά
Κατηγορία:Προϊόντα προστατευόμενης ονομασίας προέλευσης
Κατηγορία:Καπνιστά τυριά
Κατηγορία:Τυριά αγελαδινού γάλακτος
Πρωτάθλημα καλαθοσφαίρισης Α2 εθνικής κατηγορίας γυναικών 2008-2009

**Α2 Γυναικών 2008-2009**

Η πρώτη φάση της διοργάνωσης διήρκεσε από τις 12 Οκτωβρίου 2008 έως τις 11 Ιανουαρίου 2009. Η δεύτερη φάση ξεκίνησε στις 18 Ιανουαρίου και ολοκληρώθηκε στις 26 Απριλίου 2009. Πρωταθλήτριες της κατηγορίας αναδείχτηκαν η ομάδα του Άρη Θεσσαλονίκης (Βορράς) και η ομάδα της ΦΕΑ Ν.Φιλαδέλφειας / Ν. Χαλκηδόνας (Νότος) για πρώτη φορά στην ιστορία τους.


20px|Α2 **Βαθμολογία Ομίλου Βορρά** 20px|Α2






20px|Α2 **Βαθμολογία Ομίλου Νότου** 20px|Α2





**Στοιχεία**
***Βόρειος όμιλος:** Πρωταθλητής της χρονιάς αναδείχτηκε ο Άρης Θεσσαλονίκης συγκεντρώνοντας 50 βαθμούς. Την επόμενη περίοδο επρόκειτο να τον ακολουθήσει στην Α1 Κατηγορία η ομάδα της Κομοτηνής που κατετάγη δεύτερη συγκεντρώνοντας 46 βαθμούς. Ωστόσο ο σύλλογος ζήτησε να εξακολουθήσει να αγωνίζεται στα πλαίσια της Α2 Γυναικών κι έτσι τη θέση του αναμενόταν πάρει ο νικητής αγώνα μπαράζ.
***Νότιος όμιλος:** Πρωταθλήτρια της χρονιάς αναδείχτηκε η ΦΕΑ Ν.Φιλαδέλφειας / Ν. Χαλκηδόνας συγκεντρώνοντας 48 βαθμούς. Την επόμενη περίοδο θα αγωνίζεται στην Α1 Κατηγορία, όπως και η ομάδα των Χανίων.

Η περίοδος της οικονομικής ανέχειας που βιώνουν πολλά σωματεία, προκάλεσε διάφορες αναπάντεχες ανακατατάξεις στο χάρτη της κατηγορίας για την επόμενη χρονιά. 
*Η Καστοριά, που αποχώρησε από την Α1, υποβιβάζεται άμεσα στο τοπικό πρωτάθλημα και δεν θα αγωνιστεί στην Α2. 
*Μετά το πέρας της αγωνιστικής περιόδου διεξήχθησαν αγώνες μπαράζ ανάμεσα στις δύο ομάδες που κατετάγησαν τρίτες στους δύο ομίλους της Κατηγορίας, με την Αρτέμιδα Βόλου να εκπροσωπεί το Βόρειο Όμιλο και το Γ.Σ. Αμαρυλλίς το Νότιο Όμιλο. Η Αμαρυλλίδα νίκησε με 72-40 την ομάδα του Βόλου στο Κλειστό της Αταλάντης αποκτώντας το πλεονέκτημα για την άνοδο στην Α1 σε περίπτωση που κάποια ομάδα αποχωρούσε από την Α1 Εθνική Κατηγορία. Πράγματι ο σύλλογος Γ.Α.Σ. Κομοτηνή δήλωσε αδυναμία να συμμετάσχει στην κορυφαία κατηγορία του ελληνικού πρωταθλήματος παρέχοντας τη θέση του στην Αμαρυλλίδα. Με τη σειρά της η ομάδα των Βριλλησίων μετά τον ξαφνικό θάνατο του Προέδρου και ιδρυτή της, Φώτη Γρίβα, πάγωσε τις διαδικασίες αποδοχής της κενής θέσης, δίνοντας στην Αρτέμιδα το πράσινο φως για να αγωνιστεί στην Α1 Εθνική Κατηγορία. 
*Μετά την αντικατάσταση της Κομοτηνής από την Αρτέμιδα Βόλου στη μεγάλη κατηγορία, ο Όμιλος Βορρά της Α2 Εθνικής  για την αγωνιστική περίοδο 2009-10 θα αποτελείται από 15 ομάδες.
*Η ομάδα του Ηρακλή Θεσσαλονίκης δεν γνώρισε τον υποβιβασμό στο τοπικό πρωτάθλημα, καθώς συγχωνεύτηκε με τη Siemens που υποβιβάστηκε από την Α1 στην Α2 κατηγορία.

## Παραπομπές


## Εξωτερικοί σύνδεσμοι
*Βαθμολογία Α2 Γυναικών 2008-09 Βορρά στην επίσημη ιστοσελίδα της ΕΟΚ.
*Αποτελέσματα Α2 Γυναικών 2008-09 Βορρά στην επίσημη ιστοσελίδα της ΕΟΚ.
*Βαθμολογία Α2 Γυναικών 2008-09 Νότου στην επίσημη ιστοσελίδα της ΕΟΚ.
*Αποτελέσματα Α2 Γυναικών 2008-09 Νότου στην επίσημη ιστοσελίδα της ΕΟΚ.

Κατηγορία:Α2 εθνική κατηγορία καλαθοσφαίρισης γυναικών
Πρωταθλημα Ελλαδος Α2 Γυναικών 2008 2009
Πρωταθλημα Ελλαδος Α2 Γυναικών 2008 2009
Simple Network Management Protocol

Το **Simple Network Management Protocol** (**SNMP**) είναι μέρος της σουίτας πρωτοκόλλων Internet (IP - Internet Protocol), όπως έχει ορισθεί από το Internet Engineering Task Force (IETF). Χρησιμοποιείται στα συστήματα διαχείρισης δικτύων, στη διαχείριση και παρακολούθηση δικτυακών συσκευών που απαιτούν παρέμβαση του διαχειριστή δικτύου. Αποτελείται από μια ομάδα προτύπων για τη διαχείριση δικτύου και περιλαμβάνει ένα πρωτόκολλο επιπέδου εφαρμογών (application layer), ένα σχήμα βάσης δεδομένων και μια ομάδα από σύνολα δεδομένων.

## Σύνοψη και βασικοί όροι

Σε μια τυπική χρήση του πρωτοκόλλου SNMP, υπάρχει ένας αριθμός συστημάτων υπό διαχείριση καθώς και ένα ή περισσότερα συστήματα διαχείρισης. Το λογισμικό που "τρέχει" σε κάθε δικτυακή υπό διαχείριση συσκευή ή σύστημα ονομάζεται *agent* και αναφέρει μέσω του πρωτοκόλλου SNMP στα συστήματα διαχείρισης. 

Στη βασική του μορφή, το SNMP προσφέρει στα συστήματα διαχείρισης, δεδομένα διαχείρισης ως μεταβλητές, όπως π.χ."free memory", "system name", "number of running processes", "default route", κλπ. Ταυτόχρονα, επιτρέπει ενέργειες όπως η εφαρμογή νέας ή η αλλαγή της υπάρχουσας παραμετροποίησης της δικτυακής διάταξης. 

Οι μεταβλητές που ελέγχονται από το SNMP οργανώνονται σε ιεραρχικές δομές, οι οποίες μαζί με τα μεταδεδομένα (όπως ο τύπος και η περιγραφή των μεταβλητών περιγράφονται από τα MIBs (Management Information Bases)

## Εξωτερικοί σύνδεσμοι
* 

Κατηγορία:Πρωτόκολλα του ίντερνετ
Κατηγορία:Διαχείριση δικτύων
Άγιοι Ανάργυροι (αποσαφήνιση)

Το όνομα **[[Άγιοι Ανάργυροι]]** είναι επίθετο αγίων της χριστιανικής εκκλησίας. Με το ίδιο όνομα όνομα μπορεί να αναφέρονται:

## Δήμοι
*Άγιοι Ανάργυροι Αττικής
*Δήμος Αγίων Αναργύρων Καστοριάς

## Οικισμοί
*Άγιοι Ανάργυροι Αττικής
*Άγιοι Ανάργυροι Αργολίδας
*Άγιοι Ανάργυροι Άρτας
*Άγιοι Ανάργυροι Καπανδριτίου Αττικής
*Άγιοι Ανάργυροι Καρδίτσας
*Άγιοι Ανάργυροι Κοζάνης
*Άγιοι Ανάργυροι Λακωνίας
*Άγιοι Ανάργυροι Λάρισας
*Άγιοι Ανάργυροι Μεσσηνίας
*Άγιοι Ανάργυροι Μήλου
*Άγιοι Ανάργυροι Σπετσών

## Θρησκευτικά κτίσματα

### Μονές

* Άγιοι Ανάργυροι Ερμιόνης
* Άγιοι Ανάργυροι Μελισσοτόπου Καστοριάς
* Άγιοι Ανάργυροι Φθιώτιδας

### Ναοί

* Άγιοι Ανάργυροι Λιβαδίου
* Άγιοι Ανάργυροι Τσαριτσάνης
* Άγιοι Ανάργυροι Χανίων

## Νοσοκομεία
* Γενικό Ογκολογικό Νοσοκομείο Κηφισιάς "Οι Άγιοι Ανάργυροι"
* Ανάργυροι Φλώρινας

## Άλλα

* Σιδηροδρομικός σταθμός Αγίων Αναργύρων

Κατηγορία:Αποσαφηνίσεις ελληνικών τοπωνυμίων
Αλλοφανής

Ο **αλλοφανής** (αγγλικά: allophane) είναι ένυδρο πυριτικό ορυκτό του αργιλίου. Το όνομά του προέρχεται από τις ελληνικές λέξεις *άλλος* και *φαίνω*, επειδή αλλάζει μορφή και χρώμα όταν τεθεί σε φλόγα του λύχνου φωταερίου.

## Εμφάνιση, παραγενέσεις
Είναι προϊόν εξαλλοίωσης της ηφαιστειακής σποδού (στάχτης). Ανευρίσκεται, επίσης, σε υδροθερμικές αλλοιώσεις πυριγενών πετρωμάτων, προερχόμενος από τη διάσπαση αστρίων και σε υδροθερμικές φλέβες τυπικά συσχετιζόμενος με χαλκούχα κοιτάσματα. Απαντά και σε ιζηματογενή πετρώματα μέσα σε αποθέσεις κρητίδας και ανθρακοφόρες κοίτες.

Σχετίζεται με χαλαζία, χριστοβαλίτη, γιββσίτη, λειμωνίτη και χρυσόκολλα.

Υπάρχει σε πολλά μέρη του κόσμου, αλλά σε μικρές ποσότητες. Αξιοσημείωτες εμφανίσεις του είναι στη Γερμανία (Σαξονία και Θουριγγία), την Τσεχία (περιοχή Jachymov), την Ιταλία (Σαρδηνία, Βεζούβιος), τη Γαλλία, το Ντέβον της Βρετανίας, την Αριζόνα και την Καλιφόρνια των ΗΠΑ, τη Νότια Αφρική και την Ιαπωνία.

Στην Ελλάδα ανευρίσκεται σε όμορφες συσσωματώσεις στην περιοχή «Πλάκα» των μεταλλείων Λαυρίου.

## Πηγές
*Handbook of Mineralogy
*Mindat.org
*Webmineral.com

## Δείτε επίσης
*Κατάλογος ορυκτών
*Κατάλογος ορυκτών των μεταλλείων Λαυρίου

## Βιβλιογραφία
*James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1443742244

## Σημειώσεις


Αλλοφανης
Κατηγορία:Ορυκτά του πυριτίου
Κατηγορία:Ένυδρα ορυκτά
Κερπινή Αχαΐας

Η **Κερπινή** είναι ορεινό χωριό του Νομού Αχαΐας. Είναι χτισμένη σε υψόμετρο 1.080 μέτρων στις πλαγιές του όρους Προφήτης Ηλίας και είναι ένα από τα ορεινότερα χωριά της Αχαΐας. Ανήκει στον Δήμο Καλαβρύτων και σύμφωνα με την απογραφή του 2011 έχει 173 κατοίκους. Η Κερπινή βρίσκεται 10 χλμ. βόρεια των Καλαβρύτων και γειτονεύει με το χωριό Ρωγοί.

## Ιστορία
### Ονομασία
Πιστεύεται ότι πήρε το όνομά της κατά τους μεσαιωνικούς χρόνους από τον Ούγο Α΄ ντε Σαρπινύ (Hugues Ier de Lille ou de Chairpigny), βαρώνο της Βοστίτσας.

### Ζαΐμηδες
Από την Κερπινή κατάγεται η οικογένεια των Ζαΐμηδων που πολλά μέλη της διαδραμάτισαν σημαντικό ρόλο στη σύγχρονή ελληνική ιστορία. Σύμφωνα με μαρτυρίες κατοίκων που δημοσιεύτηκαν το 1906 από τον ιστοριοδίφη Γ. Παπανδρέου, στην οικία των Ζαΐμηδων φυλασσόταν επιμελώς σημαία για την οποία ο Π.Ν. Ζαΐμης υποστήριζε ότι ευλογήθηκε στην Αγία Λαύρα από τον Π. Πατρών Γερμανό τον Μάρτιο του 1821. Μέχρι το 1876 η σημαία φυλασσόταν στο δημαρχείο και φερόταν κάθε χρόνο στην Αγία Λαύρα για τον πανηγυρισμό της εθνικής εορτής της 25ης Μαρτίου, σε πομπή εφίππων και πεζών και τυμπάνων με επικεφαλής τον δήμαρχο Κερπινής. Το 1876 ο σημαιοφόρος, για λόγους πολιτικών αντιδικιών, δεν επέστρεψε τη σημαία στο δημαρχείο αλλά την παρέδωσε στον Ιω. Ν. Ζαΐμη. Το 1895 η σημαία μεταφέρθηκε με πομπή στην Πάτρα μετά από αίτημα του εκεί Καλαβρυτινού Συλλόγου. Η σημαία περιγράφεται ως φτιαγμένη από μετάξι και χρυσό, φέρει απεικόνιση της Ανάστασης του Σωτήρος και τους Αγίους Γεώργιο και Δημήτριο. Κατά διήγηση εντοπίων που καταγράφει ο Γ. Παπανδρέου (την οποία ο ίδιος δεν θεωρεί απόλυτα ακριβή) η σημαία εστάλη από τους Φιλικούς της Κωνσταντινούπολης στον Ασημ. Ζαΐμη, ευλογήθηκε εις την Αγία Λαύρα όπου την έφεραν οι Ν. Φραγκάκος, Γ. Λεχουρίτης και Στ. Σαρδελιάνος, και χρησίμευσε ως πολεμική σημαία των Πετμεζαίων και άλλων κατά την άλωση των Καλαβρύτων. Μετά χρησιμοποιήθηκε στην Πάτρα, την Αρκαδία και το Μεσολόγγι από τον Αν. Ζαΐμη το 1822. Το 1823 αιχμαλωτίστηκε από τους Τούρκους μετά από κάποια μάχη και επωλήθη σε Εβραίους. Αυτοί τη μεταπώλησαν στη Ζάκυνθο όπου την αναγνώρισε και την αγόρασε ο έμπορος Σωτήριος Μέγαρης Κερπινιώτης ο οποίος και τη δώρισε στο Δήμο Κερπινής όπου παρέμεινε μετά την Επανάσταση.

## Δείτε επίσης
* Δήμος Κερπίνης
* Σιδηροδρομικός Σταθμός Κερπινής
* Στάση Κερπινής (οικισμός)

## Σημειώσεις


## Παραπομπές


## Πηγές

* Αποτελέσματα της Απογραφής Πληθυσμού-Κατοικιών 2011 που αφορούν στο Μόνιμο Πληθυσμό της Χώρας, *Εφημερίδα της Κυβερνήσεως της Ελληνικής Δημοκρατίας*, τχ. 2ο, φ. 3465 (28 Δεκεμβρίου 2012).
* 

## Βιβλιογραφία
* 

## Εξωτερικοί σύνδεσμοι
* Δήμος Καλαβρύτων - Κερπινή Αχαΐας

Κατηγορία:Χωριά της περιφερειακής ενότητας Αχαΐας
Κατηγορία:Δήμος Καλαβρύτων
Biladi

Ο **παλαιστινιακός εθνικός ύμνος**, *Biladi* ("Χώρα μου"), είναι ο εθνικός ύμνος της Παλαιστινιακής Αρχής. Καθιερώθηκε από το Παλαιστινιακό Εθνικό Συμβούλιο το 1996, σύμφωνα με το άρθρο 31 της Παλαιστινιακής Διακήρυξης της Ανεξαρτησίας από το 1988. Τους στίχους έγραψε ο Σαΐντ Αλ Μουζαγίν (Said Al Muzayin, αλλιώς Fata Al Thawra) και τη μουσική ο Αιγύπτιος μαέστρος Αλί Ισμαέλ (Ali Ismael). Ήταν γνωστός με το όνομα "Ύμνος της παλαιστινιακής επανάστασης".

Από το 1936, το *[[Mawtini]]* ("Η Πατρίδα μου") αραβικά:موطني αποτελούσε τον ανεπίσημο ύμνο που χρησιμοποιούσαν οι Παλαιστίνιοι. Γράφτηκε από τον Ιμπραχίμ Τουκάν (Ibrahim Touqan) και η μουσική του ήταν του Λιβανέζου συνθέτη Μοχάματ Φλάιφελ (Mohammad Flaifel). Το τραγούδι αυτό δεν πρέπει να συγχέεται με τον επίσημο ύμνο, που ονομάζεται *Biladi*.

## Στίχοι

بلادي بلادي

بلادي يا أرضي يا أرض الجدود

فدائي فدائي

فدائي يا شعبي يا شعب الخلود

بعزمي وناري وبركان ثأري

وأشواق دمي لأرضي وداري

صعدت الجبالا وخضت النضالا

قهرت المحالا عبرت الحدود

بلادي بلادي

بلادي يا أرضي يا أرض الجدود

فدائي فدائي

فدائي يا شعبي يا شعب الخلود

بعزم الرياح ونار السلاح

وإصرار شعبي بأرض الكفاح

فلسطين داري فلسطين ناري

فلسطين ثاري وأرض الصمود

بلادي بلادي

بلادي يا أرضي يا أرض الجدود

فدائي فدائي

فدائي يا شعبي يا شعب الخلود

بحق القسم تحت ظل العلم

بأرضي وشعبي ونار الألم

سأحيا فدائي وأمضي فدائي

وأقضي فدائي إلى أن تعود

بلادي بلادي

بلادي يا أرضي يا أرض الجدود

فدائي فدائي

فدائي يا شعبي يا شعب الخلود

فدائي

## Μεταγραφή στα λατινικά
ΧΟΡΩΔΙΑ:
: Biladi Biladi
: Biladi ya ardi ya arda al-judoud
: Biladi Biladi
: Biladi ya sha'bi ya sha'b al-khuloud

: Bi'azmi wa nari wa burkani thari
: Wa ashwaqi sha'bi li ardi wa dari
: Sa'adto al-jibala wa khodto an-nidala
: Qaharto al-mohala hattamyo al-qoyod
:

ΧΟΡΩΔΙΑ
:

: Bi'asfi al-riyah wa nari al-silah
: Wa israri sha'bi li khawd al-kifah
: Filisteeno dari Filisteeno nari
: Filisteeno thari wa ardi as-sumood
:

ΧΟΡΩΔΙΑ
:

: Bihaqqi al-qasam tahta zilli al-'alam
: Bi israri sha'bi li nari al-alam
: Sa ahya fida'i wa amdee fida'i
: Wa aqdee fida'i ila ann ta'oud

ΧΟΡΩΔΙΑ

## Ελληνική μετάφραση
ΧΟΡΩΔΙΑ
Χώρα μου, χώρα μου
Χώρα μου, γη μου, γη των προγόνων μου
Χώρα μου, χώρα μου
Χώρα μου, λαέ μου, αιώνιε λαέ

Με την αποφασιστικότητά μου, τη φωτιά και το ηφαίστειο της εκδίκησης
Με το να έχω στο αίμα μου την επιθυμία για τη γη μου και για την πατρίδα μου
Σκαρφάλωσα βουνά και πολέμησα σε μάχες 
Κατάφερα το απίθανο, διέσχισα τα σύνορα 
*Χορωδία*

Με την σταθερή απόφαση των ανέμων και τα πυρά των όπλων 
Και την αποφασιστικότητα του έθνους μου στη γη που αγωνίζεται
Η Παλαιστίνη είναι η πατρίδα μου, Η Παλαιστίνη είναι η φωτιά μου,
Η Παλαιστίνη είναι η εκδίκησή μου και η γη που αντέχει.
*Χορωδία*

Με τον όρκο κάτω από τη σκιά της σημαίας
Στη γη μου και στο έθνος μου, και στη φωτιά του πόνου
Θα ζω ως *fida'i**, Θα παραμείνω ένας *fida'i*,
Θα πεθάνω ως *fida'i* - μέχρι την επιστροφή της πατρίδας μου.
*Χορωδία*

* *fida'i* = oαυτός που εθελοντικά διακινδυνεύει τη ζωή του, εκείνος που αυτοθυσιάζεται, από όπου και η λέξη *fedayeen* (φενταγίν).

## Εξωτερικοί σύνδεσμοι
* Himnuszok - Ο ύμνος με τραγούδι στον ιστότοπο "Himnuszok".

Κατηγορία:Εθνικοί ύμνοι
Κατηγορία:Παλαιστίνη
Καρτέρι Θεσπρωτίας

Το **Καρτέρι** είναι ελληνικό ορεινό χωριό που υπάγεται διοικητικά στο Νομό Θεσπρωτίας στη πρώην επαρχία Μαργαριτίου. Βρίσκεται ΒΔ. του Μαργαριτίου σε υψόμετρο 160 μ. Το 1928 αριθμούσε 123 κατοίκους. Στην απογραφή του 2001 είχε 301 κατοίκους.

## Αναδρομή στα περασμένα
Παλιότερη ονομασία του χωριού ήταν **Καρτέρεζα**, ή **Καρτέριζα** και πολύ παλαιότερα **Συκοχωρι**.

Η περιοχή κατοικήθηκε για πρώτη φορά περίπου το 1500. Το Καρτέρι ήταν χριστιανικό χωριό, σε αντίθεση με κάποια χωριά της γύρω περιοχής, όπως, Μαζαρακιά, Λαδοχώρι, ορισμένα από τα χωριά Φιλιατών και Παγκράτες που είχαν εξισλαμιστεί.

Οι κάτοικοι έχτισαν εκκλησίες, με παλαιότερη τον Άγιο Νικόλαο, που χτίστηκε το 1795, αν και στην περιγραφή έχει τη χρονολογία 1895.

Πριν το 1913, το Καρτέρι αποτελούσε κοινότητα με αιρετό κοινοτικό συμβούλιο. Την περίοδο 1941-1944, το χωριό πυρπολήθηκε από Τσάμηδες. Οι κάτοικοι του χωριού διώχθηκαν. Ορισμένοι που προσπάθησαν να αντισταθούν σκοτώθηκαν.

Οι κάτοικοι του χωριού, ακόμα και σήμερα, ασχολούνται με τη γεωργία και την κτηνοτροφία. Η γλώσσα τους, ήταν η ελληνική η οποία ομιλείται ακόμα και σήμερα.

Με την εφαρμογή της νέας διοικητικής διαίρεσης της Ελλάδος (Σχέδιο Καλλικράτης) το Καρτέρι αποελεί τοπική κοινότητα της δημοτικής ενότητας Μαργαριτίου του Δήμου Ηγομενίτσας.
Εκκλησιαστικά το Καρτέρι υπάγεται στη Μητρόπολη Παραμυθίας, Φιλιατών, Γηρομερίου και Πάργας.

## Οι ενδυμασίες των κατοίκων
* Για τους άνδρες, ήταν το σημερινό παντελόνι, η πουκαμίσα και ορισμένοι φορούσαν τσαρούχια.
* Για τις γυναίκες, ήταν το μακρύ φόρεμα, η ποδιά, το γιλέκο και διάφορα ασημένια ή χρυσά στολίδια.

## Παραπομπές

## Πηγές
* Δήμος Μαργαριτίου - Τ.Δ. Καρτερίου
* GTP - Καρτέρι Θεσπρωτίας
* "Μεγάλη Ελληνική Εγκυκλοπαίδεια"

Κατηγορία:Χωριά της περιφερειακής ενότητας Θεσπρωτίας
Κατηγορία:Δήμος Ηγουμενίτσας
Πρώτη Γαλλική Αυτοκρατορία

thumb|250px|left|Διοικητική διαίρεση της Πρώτης Γαλλικής Αυτοκρατορίας το 1812
thumb|250px|left|Τα εδάφη της Πρώτης Γαλλικής Αυτοκρατορίας το 1812. Με ανοιχτό μπλε οι περιοχές που ήταν υπό κατοχή από το γαλλικό στρατό και εξαρτώμενες από τη Γαλλία, αλλά όχι επίσημα εδάφη της Αυτοκρατορίας
**Πρώτη Γαλλική Αυτοκρατορία** (γαλλ. *Premier Empire*) ονομάζεται η περίοδος της γαλλικής ιστορίας από το 1804 έως το 1815, υπό τον Ναπολέοντα Α΄ Βοναπάρτη ως «Αυτοκράτορα των Γάλλων».

## Το τέλος της Α΄ Γαλλικής Δημοκρατίας
Με το πραξικόπημα της 9ης Νοεμβρίου 1799 (η «18η Μπρυμαίρ»), ο Ναπολέων έθεσε τέρμα στο Διευθυντήριο και πήρε την εξουσία αρχικά ως Πρώτος Ύπατος της Γαλλικής Δημοκρατίας, αλλά στις 2 Δεκεμβρίου 1804 στέφθηκε μόνος του Αυτοκράτορας των Γάλλων (γαλ. Empereur *des Français*).

Το 1804 έγινε συνωμοσία για την ανατροπή του Ναπολέοντα και την επαναφορά των Βουρβόνων. Η αποτυχία της συνωμοσίας απετέλεσε ευκαιρία, να προσφερθεί στον Ναπολέοντα ο τίτλος του αυτοκράτορα με γνωμοδότηση της γερουσίας, το κείμενο της οποίας είχε συντάξει προηγουμένως ο ίδιος. Η ανακήρυξη της χώρας σε αυτοκρατορία εγκρίθηκε από λαϊκή ψηφοφορία. Η στέψη έγινε στην Παναγία των Παρισίων στις 2 Δεκεμβρίου 1804, ημέρα που θεωρείται η αρχή της Πρώτης Γαλλική Αυτοκρατορία. Στο αποκορύφωμά της, η αυτοκρατορία είχε υπό την κατοχή της τα εδάφη των Κάτω Χωρών και το στέμμα της Ιταλίας που είχε πάρει ο Ναπολέων (αν και μόνο το βόρειο κομμάτι είχε προσαρτηθεί κατευθείαν στην αυτοκρατορία). Στην πραγματικότητα ο Ναπολέων εξουσίαζε σχεδόν όλη τη δυτική Ευρώπη αλλά μην μπορώντας να την ελέγξει τη μοίρασε σε συγγενικά του πρόσωπα. Βασιλιάς της Ισπανίας έγινε ο αδελφός του Ιωσήφ, βασιλιάς της Νάπολης ο στρατηγός (και γαμπρός του Μυρά), ο άλλος του αδελφός Λουδοβίκος έγινε βασιλιάς του Βελγίου, ο μικρότερος αδελφός του βασιλιάς της Βεστφαλίας και ονόμασε τoν γιο του βασιλέα της Ρώμης.

## Το τέλος της ναπολεόντειας αυτοκρατορίας
Η σειρά των πολέμων, που έκανε η Γαλλία μέχρι το 1813, με τελευταίο τον πόλεμο κατά της Ρωσίας το 1812, αλλά και η συντριπτική ήττα στη Λειψία («Μάχη των Εθνών», 16-19 Οκτωβρίου 1813) οδήγησαν στην κατάρρευση. Στις 6 Απριλίου 1814 ο Ναπολέων υπέγραψε στο Φονταινεμπλώ την παραίτησή του και του επετράπη να αποσυρθεί στη νήσο Έλβα.

Με τις ενέργειες του Ταλεϋράνδου και του Τσάρου Αλεξάνδρου της Ρωσίας έγινε και η παλινόρθωση των Βουρβόνων.


Κατηγορία:Νεότερη ιστορία της Γαλλίας
Κατηγορία:Γαλλική Επανάσταση
Γαλλιας, Αυτοκρατορια 1
Αυτοκρατορια 1
*
*
Γαλλικη Α
Κατηγορία:Ναπολέων Βοναπάρτης
Αριαράθης Γ΄ της Καππαδοκίας

Ο **Αριαράθης Γ**' (3ος αιώνας π.Χ.) ήταν ηγεμόνας του βασιλείου της Καππαδοκίας κατά την ελληνιστική περίοδο (255 π.Χ.-220 π.Χ.), μέλος της Δυναστείας των Αριαραθιδών. Πατέρας του ήταν ο προκάτοχός του, Αριαράμνης Β'. Οι απόψεις των νεότερων ερευνητών για την έναρξη της ηγεμονίας του Αριαράθη ποικίλλουν, με αποτέλεσμα να τοποθετείται είτε στο 255 είτε στο 240 είτε στο 230 π.Χ. περίπου. Κατά τη διάρκεια της βασιλείας του εμφανίζεται στην καππαδοκική νομισματοκοπία για πρώτη φορά ο βασιλικός τίτλος, ίσως δε και το διάδημα.

## Βιογραφικά στοιχεία
Ο Αριαράμνης Β' περιγράφεται από το Διόδωρο ιδιαίτερα αφοσιωμένος στα παιδιά του. Όσο ήταν ακόμη εν ζωή, όρισε γύρω στο 255 π.Χ. τον πρωτότοκο γιο του, Αριαράθη Γ', συμβασιλιά τοποθετώντας στο κεφάλι του το βασιλικό διάδημα και αναγνωρίζοντάς του ίσα δικαιώματα στην άσκηση της αρχής. Μετά το θάνατό του, ο Αριαράθης κυβέρνησε μοναχός του την Καππαδοκία.

Ο πατέρας του, όσο βρισκόταν εν ζωή, φρόντισε να συσφίξει τους δεσμούς του οίκου του με τους Σελευκίδες, κανονίζοντας γάμο ανάμεσα στον Αριαράθη και τη Στρατονίκη, κόρη του Αντιόχου Β' του Θεού και της Λαοδίκης Α'. Οι Σελευκίδες, έχοντας εμπλακεί στο Δεύτερο Συριακό πόλεμο (260-253 π.Χ.), είχαν κάθε συμφέρον να αναγνωρίσουν τη Μεγάλη Καππαδοκία την περίοδο αυτή ως ανεξάρτητο βασίλειο προκειμένου να εξασφαλίσουν τη συνεργασία της. Κατά μία εκδοχή την περίοδο αυτή πέρασε στους Αριαραθίδες η περιοχή της Καταονίας, ίσως ως προίκα της πριγκίπισσας Στρατονίκης ή μέσω κατακτητικών πολέμων.  

Από τις πηγές είναι γνωστό πως ο Αριαράθης Γ' είχε εξ αγχιστείας συγγένεια με τον πρίγκιπα των Σελευκίδων, Αντίοχο Ιέρακα. Ο τελευταίος ενεπλάκη σε μακρόχρονο πόλεμο με τον αδερφό του, Σέλευκο Β' τον Καλλίνικο, στον οποίο η Καππαδοκία δεν έμεινε αμέτοχη, σύμφωνα πάντα με το συμφέρον της. 

Ο Αριαράθης Γ' πεθαίνοντας κληροδότησε το βασίλειό του στο γιο του, Αριαράθη Δ' τον Ευσεβή, ο οποίος την εποχή εκείνη ήταν ακόμη σε νηπιακή ηλικία.

## Χρονολόγιο

## Παραπομπές


## Δείτε επίσης
*Δυναστεία των Αριαραθιδών
*Καππαδοκία
*Ελληνιστική περίοδος

## Βιβλιογραφία
* Beloch K.J., «Griechische Geschichte», 4. Bd. 2. Die Griechische Weltherrschaft, Berlin – Leipzig 1927
*Regling K., «Dynastenmünzen von Tyana, Morima und Anisa in Kappadokien», ZfN, 42, 1935, 1-23
*Seibert J., «Historische Beiträge zu den dynastischen Verbindungen in hellenistischer Zeit», Wiesbaden 1967, Historia Einzelschriften 10
*Simonetta Β., «The Coinage of the Cappadocian Kings», Fribourg 1977, Typos Monographien zur antiken Numismatik 2
*Will E., «Histoire Politique du Monde Hellénistique». 320-30 av. J.-C., 2, Nancy 1983

## Εξωτερικοί σύνδεσμοι

* 
* 
* 

Αριαραθης 03
Συμβούλιο της Καστίλης

Το **Συμβούλιο της Καστίλης** (ισπανικά: *Real y Supremo Consejo de Castilla*), γνωστό νωρίτερα σαν το **Βασιλικό Συμβούλιο** (ισπανικά: *Consejo Real*), ήταν ένα διοικητικό σώμα και τμήμα κλειδί της εγχώριας κυβέρνησης του Στέμματος της Καστίλης, κατώτερο μόνο από τον βασιλιά αυτοπροσώπως. Ιδρύθηκε  από την Βασίλισσα Ισαβέλλα Α΄ το 1480 ως το κυρίαρχο σώμα για την διαχείριση των διοικητικών και δικαστικών θεμάτων του βασιλείου. Με την άνοδο το 1516 του Βασιλιά Καρόλου Α΄ (αργότερα γνωστός ως Κάρολος Ε΄) του Οίκου των Αψβούργων στον θρόνο, το **Βασιλικό Συμβούλιο** σε κάποιο σημείο έγινε γνωστό ως το **Συμβούλιο της Καστίλης**.   

## Εξωτερικοί σύνδεσμοι
* 

Κατηγορία:Ιστορία της Ισπανίας
Γκόρντον Μπάιναϊ

Ο **Γκιέργκι Γκόρντον Μπάιναϊ** (ουγγρικά: *György Gordon Bajnai*, 5 Μαρτίου 1968 - ) είναι πολιτικός από την Ουγγαρία, ο οποίος έγινε πρωθυπουργός το 2009, μετά την ανακοίνωση της παραίτησης του Φέρεντς Γκιουρτσάνι. Ο Μπάιναϊ έλαβε το χρίσμα από το κυβερνών κόμμα MSZP για την πρωθυπουργία της χώρας. Μετά την έγκριση της πρότασης μομφής κατά της κυβέρνησης Γκιουρτσάνι από το κοινοβούλιο, στις 14 Απριλίου του 2009, ο Μπάιναϊ έγινε επίσημα αρχηγός της κυβέρνησης.

## Πρώτα χρόνια και σπουδές
Γεννήθηκε στο Σέγκεντ στις 5 Μαρτίου του 1968. Μεγάλωσε στην Μπάγια της Ουγγαρίας και σπούδασε στο τμήμα Διεθνών Σχέσεων του Οικονομικού Πανεπιστημίου της Βουδαπέστης το 1991. Στα τέλη της δεκαετίας του 1980 είχε αναπτύξει πολιτική δράση στους κόλπους της σπουδαστικής νεολαίας και έγινε πρόεδρος της ανεξάρτητης φοιτητικής επιτροπής.

## Επιχειρηματική καριέρα
Έπειτα από την απόκτηση του μεταπτυχιακού του, ο Μπάιναϊ ανέπτυξε επιχειρηματική δραστηριότητα και εργάστηκε στην αρχή στην Creditum Financial Consulting Ltd και το 1993 στην Ευρωπαϊκή Τράπεζα Ανασυγκρότησης και Ανάπτυξης στο Λονδίνο. Μετά δραστηριοποιήθηκε στην Eurocorp International Finance Ltd και από το 1995 ως το 2000 ανέλαβε διευθύνων σύμβουλος της CA IB Securities Co. Τα επόμενα χρόνια ανέλαβε πολλά διευθυντικά πόστα σε διάφορες εταιρείες. Ψηφίστηκε ως ο "νέος μάνατζερ της χρονιάς" το 2003, από τον Εθνικό Οργανισμό Μάνατζερ. Μετά την εκκαθάριση της εταιρείας Hajdú-Bet, του ασκήθηκε έντονη κριτική. Το 2005 έγινε πρόεδρος της Budapest Airport Α.Ε. και μέλος της επιτροπής επιθεωρητών στην Zwack Α.Ε. 

## Πολιτική καριέρα
Για πρώτη φορά διορίστηκε σε πολιτική θέση στην κυβέρνηση το 2006. Την 1η Ιουλίου ο πρωθυπουργός Φέρεντς Γκιουρτσάνι τον κάλεσε να αναλάβει επικεφαλής του Γραφείου για την Εθνική Ανάπτυξη. Το 2007, μετά την αποχώρηση του SZDSZ από την κυβέρνηση συνασπισμού ανέλαβε υπουργός στο νεοσύστατο χαρτοφυλάκιο για την Εθνική Οικονομική Ανάπτυξη.

Το Μάρτιο του 2009, ο πρωθυπουργός Γκιουρτσάνι ανακοίνωσε ότι θα παραδώσει την εξουσία σε ένα πρόσωπο που τυγχάνει μεγαλύτερης αποδοχής στα κόμματα του ουγγρικού κοινοβουλίου. Ο συνασπισμός των Ελευθέρων Δημοκρατών (SZDSZ) ήταν αντίθετος με τις περισσότερες υποψηφιότητες που προτάθηκαν από τους Ούγγρους Σοσιαλιστές, ωστόσο στις 30 Μαρτίου ο Μπάιναϊ πέτυχε να λάβει την υποστήριξη και των δύο κομμάτων. Στις 14 Απριλίου η κυβέρνηση του Γκιουρτσάνι κατέρρευσε έπειτα από πρόταση μομφής στο κοινοβούλιο και νέος πρωθυπουργός ανέλαβε ο Μπάιναϊ, παρότι μια μέρα πριν την εκλογή του η υποστήριξη των άλλων κομμάτων προς το πρόσωπό του ήταν μόλις 8%. 

### Πρωθυπουργία
Ο Μπάιναϊ εξελέγη πρωθυπουργός από το κοινοβούλιο με 204 ψήφους υπέρ και 8 αποχές. Οι υπόλοιποι βουλευτές δεν ψήφισαν.

## Παραπομπές


## Αναφορές

* Bajnai-életrajz
* Gordon Bajnai faces major challenges as prime minister of Hungary / Canadian Hungarian Journal 

Κατηγορία:Πρωθυπουργοί της Ουγγαρίας
Αγωνία της επίδρασης

***Η αγωνία της επίδρασης: Μια θεωρία για την ποίηση*** είναι βιβλίο του Χάρολντ Μπλουμ, που εκδόθηκε για πρώτη φορά το 1973. Είναι το πρώτο από μια σειρά βιβλίων που προώθησαν μια νέα «αναθεωρητική» ή αντιθετική  προσέγγιση στην κριτική της λογοτεχνίας.

Η κεντρική θέση του Μπλουμ είναι ότι οι ποιητές παρεμποδίζονται στη δημιουργική τους εξέλιξη από την ασαφή σχέση που αναγκαία διατηρούν με προγενέστερους ποιητές. Ενώ παραδέχεται την επίδραση εξωλογοτεχνικής εμπειρίας σε κάθε ποιητή, υποστηρίζει ότι ο «ποιητής εντός του ποιητή» εμπνέεται για να γράψει από την ανάγνωση της ποίησης ενός άλλου ποιητή και θα τείνει να παράγει έργο που θα είναι παράγωγο της ήδη υπάρχουσας ποίησης, και, επομένως, αδύναμο. Επειδή ο ποιητής πρέπει να σφυρηλατήσει ένα πρωτότυπο ποιητικό όραμα έτσι ώστε να εγγυηθεί την επιβίωσή του σε μεταγενέστερες εποχές (δηλαδή να εγγυηθεί ότι μελλοντικοί αναγνώστες δε θα επιτρέψουν να ξεχαστεί), η επίδραση προδρόμων ποιητών προκαλεί μια αίσθηση αγωνία στους ζώντες ποιητές.

Έτσι ο Μπλουμ επιχειρεί να χαρτογραφήσει τη διαδικασία με βάση την οποία η μειοψηφία των «ισχυρών» ποιητών καταφέρνουν να δημιουργήσουν πρωτότυπο έργο παρά την πίεση της επίδρασης. Τέτοιος αγώνας, ισχυρίζεται, βασίζεται σε έξι αναθεωρητικές σταθερές, οι οποίες αντανακλούν φροϋδικούς μηχανισμούς άμυνας και τις "τροπές" της κλασικής ρητορικής. Μεταγενέστερα βιβλία συνδέουν την κάθε σταθερά με την Καββάλα.

Πριν τη συγγραφή του βιβλίου, ο Μπλουμ αφιέρωσε μια δεκαετία μελέτης των ρομαντικών ποιητών του πρώιμου 19ου αιώνα. Αυτό το γεγονός αντικατοπτρίζεται στην έμφαση που δίνεται στους ποιητές αυτούς και τον επίμονο αγώνα τους ενάντια στην επίδραση του Τζον Μίλτον. Άλλοι ποιητές που αναλύονται περιλαμβάνουν τους Λουκρήτιο, Δάντη, Ουώλτ Ουίτμαν, Ουώλας Στίβενς και Τζον Άσμπερυ.

Στην *Αγωνία της επίδρασης* και άλλα βιβλία της νεότητας, ο Μπλουμ ισχυρίστηκε ότι η επίδραση ήταν ιδιαιτέρως σημαντική για τους ποιητές μετά το Διαφωτισμό. Αντίστροφα, εισηγήθηκε ότι η επίδραση δεν ήταν τόσο μεγάλο πρόβλημα για ποιητές όπως ο Ουίλλιαμ Σαίξπηρ και ο Μπεν Τζόνσον. Έκτοτε έχει αναθεωρήσει, και οι πιο πρόσφατες εκδόσεις της *Αγωνίας της Επίδρασης* συμπεριλαμβάνουν έναν πρόλογο όπου υποστηρίζεται ότι ο Σαίξπηρ ταλαιπωρούταν στην αρχή της καριέρας του από την επίδραση του Κρίστοφερ Μάρλοου.

Το ίδιο το βιβλίο χωρίζεται σε έξι μεγάλες κατηγορίες, που καλούνται από τον Μπλουμ «έξι αναθεωρητικές σταθερές». Αυτές είναι: *κλίναμεν*, *τέσσερα*, *κένωσις*, *δαιμονισμός*, *άσκησις*, και *αποφράδες*.

## Για περαιτέρω ανάγνωση
* Bloom, Harold: *The Anxiety of Influence: A Theory of Poetry*. Oxford University Press US, 1997.
* Geddes, Dan: «Bloom’s Anxiety of Influence». The Satirist. Available: http://www.thesatirist.com/books/anxiety_of_influence.html
* Hollander, John: The Anxiety of Influence. March 4, 1973. The New York Times. Available: http://www.nytimes.com/books/98/11/01/specials/bloom-influence.html

## Παραπομπές


Κατηγορία:Θεωρία της λογοτεχνίας
Άντριου Γκαρ

Ο **Άντριου Γκαρ** (Andrew Gurr) ήταν Κυβερνήτης της Αγίας Ελένης και των Κτήσεων (Νήσος Αναλήψεως και Τρίσταν ντα Κούνια) από το 2007 ως το 2011. 

Ανέλαβε καθήκοντα στις 11 Νοεμβρίου του 2007 σε τελετή στην Τζέιμς Τάουν και διαδέχθηκε στο αξίωμα αυτό τον Μάικλ Κλάνσι. Είναι παντρεμένος με την Τζιν.

Υπηρέτησε επίσης ως ανώτατη αρχή (Chief Executive) των Φώκλαντ από το 1994 ως το 1999.  

## Βιβλία που έγραψε
* *The Shakespearean Stage, 1574–1642* (1970)
* *Black Aesthetics,* with Pio Zimiru (1973)
* *Writers in East Africa,* με τον Άνγκους Κάλντερ (1974)
* *Playgoing in Shakespeare's London* (1987)
* *Rebuilding Shakespeare's Globe,* με τον Τζον Όρελ (1989)
* *William Shakespeare: The Extraordinary Life of the Most Successful Writer of All Time* (1995)
* *The Shakespearean Playing Companies* (1996)
* *Staging in Shakespeare's Theatres,* με τον Mariko Ichikawa (2000)
* *The Shakespeare Company* (2004)

## Παραπομπές


Κατηγορία:Κυβερνήτες της Αγίας Ελένης
Κατηγορία:Διπλωμάτες
Ουάσινγκτον Ουίζαρντς

Οι **Ουάσινγκτον Ουίζαρντς** (αγγλικά: *Washington Wizards*) είναι επαγγελματική ομάδα καλαθοσφαίρισης των ΗΠΑ που σήμερα αγωνίζεται στο NBA. Ιδρύθηκαν το 1961 ως Σικάγο Πάκερς, αλλά στην συνέχεια άλλαξαν όνομα και πόλη πολλές φορές μέχρι να καταλήξουν στην Ουάσινγκτον. Η έδρα τους είναι το γήπεδο *Verizon Center*.

## Ονομασίες
Ακολουθούν οι ονομασίες της ομάδας μέσα στο χρόνο:

* Σικάγο Πάκετς (1961–1962)
* Σικάγο Ζέφιρς (1962–1963)
* Μπάλτιμορ Μπούλετς (1963–1973)
* Κάπιταλ Μπούλετς (1973–1974)
* Ουάσινγκτον Μπούλετς (1974–1997)
* Ουάσινγκτον Ουίζαρντς (1997–σήμερα)

## Γήπεδα
* International Amphitheatre (1961–1962)
* Chicago Coliseum (1962–1963)
* Baltimore Civic Center [Baltimore Arena, 1st Mariner Arena, Royal Farms Arena] (1963–1973)
* US Airways Arena [Capital Centre] (1973–1997)
* Verizon Center [MCI Center] (1997–σήμερα)

## Επιτυχίες
### Πρωταθλήματα
* **1** (1978)

### Τίτλοι Περιφέρειας
* **4** (1971, 1975, 1978, 1979)

### Τίτλοι Κατηγορίας
* **6** (1971, 1972, 1973, 1974, 1975, 1979)

## Αποσυρθέντα νούμερα
* **4** (10, 11, 25, 41)

## Παραπομπές


## Εξωτερικοί σύνδεσμοι

* 


Κατηγορία:Ιδρύσεις αθλητικών συλλόγων το 1961
Κατηγορία:Ιδρύσεις ομάδων καλαθοσφαίρισης το 1961
Σελινούντας ποταμός

Με το όνομα Σελινούντας είναι γνωστοί οι παρακάτω ποταμοί:

*Σελινούντας ποταμός Αχαΐας, ποταμός στην Αχαΐα.
*Σελινούντας ποταμός Ηλείας, ποταμός στην Ηλεία.
*Σελινούντας ποταμός Μικράς Ασίας, παραπόταμος του Καΐκου, που περνάει από την Πέργαμο, στη Μικρά Ασία.
*Σελινούντας ποταμός Σικελίας, ποταμός  που διασχίζει την ομώνυμη πόλη στη Σικελία.
Λουνά 1958B

Το **Λουνά 1958B** (ρωσ. *Луна-1B*) ήταν η δεύτερη διαστημική συσκευή που εκτοξεύτηκε στο διάστημα στις 12 Οκτωβρίου του 1958 από την Σοβιετική Ένωση και απέτυχε.
Δεν είναι γνωστό, αν το Λουνά 1958B ήταν εφοδιασμένο με νάτριο όπως και το Λουνά 1958Α. 

Η συσκευή εκτοξεύτηκε με πύραυλο και εξερράγη, μετά από τροχιά 104 δευτερολέπτων.

Κατηγορία:Πρόγραμμα Λουνά
Κατηγορία:Διαστημικές αποστολές το 1958
Σιδηροδρομικός Σταθμός Χαλανδρίου

Ο **Σιδηροδρομικός Σταθμός Χαλανδρίου** ήταν σταθμός των Σιδηροδρόμων Πειραιώς - Αθηνών - Πελοποννήσου, επί της σιδηροδρομικής γραμμής Λαυρίου - Αγίων Αναργύρων, στη χιλιομετρική θέση 52,999 από το σταθμό Λαυρίου. Βρισκόταν στο Χαλάνδρι και πήρε το όνομά του από την κοινότητα (σήμερα δήμο) που εξυπηρετούσε. Εγκαινιάστηκε το 1885 και έκλεισε το 1957, μαζί με τη γραμμή Λαυρίου - Αγίων Αναργύρων. Το κτήριο του σταθμού σώζεται και χρησιμοποιείται σήμερα ως η παιδική βιβλιοθήκη του Δήμου Χαλανδρίου "Μίμης Βασιλόπουλος", στη συμβολή Παλαιολόγου και Παπαρρηγόπουλου.

Ο Σιδηροδρομικός Σταθμός Χαλανδρίου δεν πρέπει να συγχέεται με τον σταθμό Χαλανδρίου του μετρό της Αθήνας, ο οποίος βρίσκεται ανατολικά του σταθμού των Σ.Π.Α.Π. .

Χαλανδρι
Χαλανδρι
Χαλανδρι
Κατηγορία:Χαλάνδρι
Λουνά 2

Το **Λουνά 2** (ρωσ *Луна-2*) ήταν η πρώτη διαστημική συσκευή που έφτασε στο φεγγάρι. Εκτοξεύτηκε στις 12 Σεπτεμβρίου 1959 στο πλαίσιο του διαστημικού προγράμματος Λουνά (ενίοτε αναφέρεται και ως Λούνικ) και έφτασε στον προορισμό του μετά από ταξίδι που διάρκεσε 34,5 ώρες. 
## Η πτήση
Καθοδόν και σε ύψος 130.000 χλμ. πυροδότησε μια λάμψη φωτός (ατμοί νάτριου) που έγινε ορατή από τα γήινα αστεροσκοπεία και βοήθησε στην μελέτη της τροχιάς και της κατανομής των αερίων στο διάστημα. 

Φτάνοντας στον προορισμό του και λίγο πριν από την πρόσκρουση στην περιοχή ανάμεσα στους κρατήρες Αυτόλυκο και Αρχιμήδη έριξε μεταλλικά πλακίδια με το έμβλημα της Σοβιετικής Ένωσης. 
## Περιγραφή της συσκευής
Το Λουνά 2 ήταν παρόμοιας κατασκευής με το προηγούμενο μοντέλο Λουνά 1. Είχε σχήμα σφαιρικό και μάζα 390 κιλών. Είχε επίσης προσαρμοσμένη μια κεραία και περιείχε επιστημονικά όργανα. 
## Βιβλιογραφία
* E. Clark: *Soviets Hit Moon, Data Flow Improves.* In: *Space Technology.* 2, Nr. 4, Oktober 1959, S. 4–6
* William Roy Shelton: *Soviet Space Exploration. The First Decade.* Barker, London 1969, ISBN 0-213-17799-4
* Brian Harvey: *The New Russian Space Programme from Competition to Collaboration.* Wiley, Chichester 1996, ISBN 0-471-96014-4

Κατηγορία:Πρόγραμμα Λουνά
Κατηγορία:Διαστημικές αποστολές το 1959
Λουνά 1958A

Το **Λουνά 1958A** (ρωσ. *Луна-1А*) ήταν διαστημική συσκευή που εκτοξεύτηκε στο διάστημα στις 23 Σεπτεμβρίου του 1958 από την Σοβιετική Ένωση και απέτυχε. Ήταν η πρώτη προσπάθεια των Σοβιετικών για αποστολή στο φεγγάρι και προοριζόταν να καταπέσει στην επιφάνεια της σελήνης. Στόχος της αποστολής ήταν η εκτόνωση μιας ποσότητας νατρίου η οποία θα γινόταν ορατή από την γη, εφόσον θα δημιουργούσε μια ουρά παρόμοια με αυτή του κομήτη. 

Η συσκευή εκτοξεύτηκε με πύραυλο Λουνά 8K72 (SL-3/A-1), και εξερράγη, μετά από τροχιά 92 δευτερολέπτων.
## Παραπομπές


Κατηγορία:Πρόγραμμα Λουνά
Κατηγορία:Διαστημικές αποστολές το 1958
Σιδηροδρομικός Σταθμός Χιλιομετρικού Σημείου 51,675 (Λαυρίου - Αγίων Αναργύρων)

Ο **Σιδηροδρομικός Σταθμός Χιλιομετρικού Σημείου 51,675 (Λαυρίου - Αγίων Αναργύρων)** ήταν σταθμός των Σιδηροδρόμων Πειραιώς - Αθηνών - Πελοποννήσου, επί της σιδηροδρομικής γραμμής Λαυρίου - Αγίων Αναργύρων. Βρισκόταν στο Χαλάνδρι, στη θέση της σημερινής πλατείας Κέννεντυ και έλαβε το όνομά του από τη χιλιομετρική του θέση από το σταθμό Λαυρίου. Η ακριβής ημερομηνία εγκαινίων του σταθμού είναι άγνωστη. Έκλεισε το 1957, μαζί με τη γραμμή Λαυρίου - Αγίων Αναργύρων. Κατά την προολυμπιακή περίοδο, το 2001, υπήρξε ανεφάρμοστο αίτημα της ΔΟΕ για σύνδεση του μετρό με το Ολυμπιακό Στάδιο πριν τους Ολυμπιακούς Αγώνες του 2004, με έναν από τους ενδιάμεσους σταθμούς να ορίζεται στην οδό Αγίας Παρασκευής, στο ύψος της Πλατείας Κέννεντυ, που θα αποκτούσε ξανά μέσο σταθερής τροχιάς.

## Παραπομπές

Χιλιομετρικο Σημειο 51,675 (Λαυριου - Αγιων Αναργυρων)
Χιλιομετρικο Σημειο 51,675 (Λαυριου - Αγιων Αναργυρων)
Εμπειρία

**Εμπειρία** είναι η γνώση και η δεξιότητα που στηρίζεται στην παρατήρηση και στην πρακτική εξάσκηση και αποκτάται με την πάροδο του χρόνου. Π.χ. στην εργασία: οι τεχνίτες μαθαίνουν τη δουλειά, βλέποντας, αρχικά, άλλους, που είναι εξειδικευμένοι, ενώ μετά δοκιμάζοντας μόνοι τους. Έτσι με τον καιρό βελτιώνονται, μαθαίνουν καινούρια πράγματα και διδάσκονται πολλές φορές από τα λάθη τους. Στην επιστήμη η εμπειρία έχει στενή σχέση με το πείραμα, το οποίο συμπληρώνει την παρατήρηση. Η δεύτερη έννοια της εμπειρίας είναι το βίωμα μιας κατάστασης, που είναι κομμάτι της συνολικής εμπειρίας (πείρας) του ανθρώπου.

## Στη Φιλοσοφία
Στον κλάδο της φιλοσοφίας, *εμπειρία* είναι η γνώση που αποκτάται με την αισθητηριακή αντίληψη ή με την παρατήρηση. Η γνώση αυτή, σύμφωνα με τους οπαδούς της εμπειριοκρατίας, η μόνη αληθινή μορφή γνώσης που μπορεί να αποκτήσει ο άνθρωπος. Αντίθετα, οι οπαδοί ενός άλλου φιλοσοφικού ρεύματος, της νοησιαρχίας, δεν αποδέχονται την άποψη αυτή και αντιτάσσουν στην εμπειρία την a priori γνώση.

## Στα βιντεοπαιχνίδια
Στον χώρο των διαδικτυακών (online) βιντεοπαιχνιδιών, και ειδικότερα σε τίτλους όπου ο τρόπος παιχνιδιού δεν διαθέτει επίπεδα ή πίστες, ο κάθε παίκτης προσπαθεί να φτάσει στον στόχο του, συλλέγοντας πόντους εμπειρίας. Οι πόντοι αυτοί ονομάζονται ***“XP”*** στα βιντεοπαιχνίδια και συνήθως υπάρχει μία μπάρα με αυτό το όνομα στην οθόνη του παίκτη, η οποία δείχνει πόσους πόντους έχει μαζέψει.

## Πηγές
* Εγκυκλοπαίδεια *Ελλαδική*, εκδόσεις Γιάννη Ρίζου

Κατηγορία:Φιλοσοφικές έννοιες
Κατηγορία:Φιλοσοφία της επιστήμης
Κατηγορία:Παιδαγωγική
Κατηγορία:Πηγές γνώσης
Ινοβλάστη

thumb|250px|right|NIH/3T3 Ινοβλάστες σε κυτταροκαλλιέργεια
Ο **ινοβλάστης** ή η **ινοβλάστη** αποτελεί είδος κυττάρου ο οποίος συνθέτει το εξωκυττάριο πλέγμα και το κολλαγόνο, παράγει το δομικό δίκτυο (στρώμα) των ζωικών ιστών, και παίζει καθοριστικό ρόλο στην επούλωση των πληγών.
Αποτελούν ένα από τα εδραία είδη κυττάρων του συνδετικού ιστού. Εξελικτικά προέρχονται από το μεσέγχυμα και αντίθετα με τα επιθηλιακά κύτταρα, δε σχηματίζουν στιβάδες κυττάρων.

Ο ρόλος των ινοβλαστών είναι η παραγωγή πρωτεϊνών που απαρτίζουν τη θεμέλια ουσία του συνδετικού ιστού. Μία εξ αυτών είναι το κολλαγόνο, που συνδράμει στην ελαστικότητα του τελευταίου. Βρίσκονται σε όλους τους τύπους συνδετικού ιστού και όχι μόνο.

## Πηγές
* «Ινοβλάστες και ινοκύτταρα», Ιατρική Σχολή Πανεπιστημίου Αθηνών.

Κατηγορία:Κυτταρολογία
Κατηγορία:Συνδετικός ιστός
Κατηγορία:Ζωικά κύτταρα
Ντέιβιντ Μπράιαν

Ο **Ντέιβιντ Μπράιαν Ράσμπαουμ** (*David Bryan Rashbaum*, Έντισον, 7 Φεβρουαρίου 1962) είναι Αμερικανός μουσικός. Παίζει πλήκτρα στο συγκρότημα Bon Jovi και κάνει δεύτερα φωνητικά, ενώ συχνά στις ζωντανές εμφανίσεις του συγκροτήματος τραγουδάει ένα μέρος ή ολόκληρο το τραγούδι "In these arms" μόνος του.

## Τα πρώτα βήματα της καριέρας του
Ο Μπράιαν ξεκίνησε να παίζει πιάνο στην ηλικία των 7. Ο πατέρας του, Έντι Ράσμπαουμ, έπαιζε τρομπέτα. Φοίτησε στο Γυμνάσιο Χέρμπερτ Χούβερ και μετά στο Λύκειο JP Stevens, όπου έπαιζε πλήκτρα για το συγκρότημα Transition με τον μπασίστα Steve Sileo. Αποφοίτησε από το JP Stevens High School στο Έντισον. Ο Μπράιαν μελετούσε με τον Έμερι Χακ, έναν καθηγητή στο Τζούιλιαρντ, για 13 χρόνια. Έγινε δεκτός στο Πανεπιστήμιο Ρούτγκερς αλλά έφυγε για να φοιτήσει στο Τζούιλιαρντ, ένα μουσικό σχολείο στην Νέα Υόρκη.

## Με τους Bon Jovi
Ο Μπράιαν ήταν ο πρώτος που κάλεσε ο Τζον Μπον Τζόβι όταν έκλεισε συμβόλαιο με δισκογραφική εταιρία και συμφώνησε να γίνει μέλος του συγκροτήματος. Άλλαξε το όνομα του σε Ντέβιντ Μπράιαν. Την εποχή εκείνη ο Μπράιαν φοιτούσε στο Ρούτγκερς και σπούδαζε ιατρική. Ο Μπράιαν έπαιξε πλήκτρα και τραγούδησε σε όλους τους δίσκους των Bon Jovi, όπως και στους προσωπικούς δίσκους των Jon Bon Jovi και Richie Sambora.

## Ατύχημα
Προς το τέλος της δεκαετίας του 1990, ενώ το συγκρότημα δούλευε πάνω στον δίσκο "Crush", ο Μπράιαν τραυμάτισε σοβαρά ένα δάκτυλο του ενώ έκανε δουλειές στον κήπο. Μετά από ένα χρόνο θεραπείας, ο Bryan ανάνηψε και επέστρεψε στο συγκρότημα.

## Προσωπική ζωή
Παντρεύτηκε την Έιπριλ ΜακΛιν στις 25 Αυγούστου του 1990, αλλά χώρισαν το 2004. Γνωρίστηκαν στο λύκειο. Έκαναν τρία παιδιά: τα δίδυμα Γκαμπριέλ Λούνα και Κόλτον Μουν (10 Μαρτίου 1994) και Τάιγκερ Λίλι (29 Απριλίου 2000). Ζούνε στο Κολτς Νεκ του Νιου Τζέρσεϊ.

## Φιλανθρωπίες
Ο Μπράιαν είναι ενεργός στο Save the Music και Only make Believe, εκπομπές του VH-1. Επίσης έγραψε το τραγούδι τίτλων του δεύτερου, "Rockin' all over the World", μαζί με την Ντένα Χάμερσταϊν.

Το συγκρότημα έχτισε αρκετά σπίτια για τα θύματα του Τυφώνα Κατρίνα. Το βίντεο της επιτυχίας τους, "Who says you can't go home", παρουσιάζει το χτίσιμο τριών σπιτιών. Το συγκρότημα επίσης έδωσε 1 εκατομμύριο δολάρια στο Angel Network της Όπρα Γουίνφρεϊ. Λόγω αυτού, η Όπρα ονόμασε μια γειτονιά στην Λουιζιάνα Bon Jovi. Ένα χρόνο αργότερα το συγκρότημα πήγε εκεί για να αποκαλύψει την γειτονιά στους μελλοντικούς κατοίκους.
 
## Μιούζικαλ
Ήταν ένας από τους συνθέτες του μιούζικαλ Memphis, του οποίου η πρεμιέρα έγινε το 2002. Το 2008, το Memphis εκτελέστηκε στο La Jolla Playhouse στο Σαν Ντιέγκο της Καλιφόρνια. Το σόου εκτελέστηκε επίσης στο 5ο Avenue Theatre του Σιάτλ τον Ιανουάριο του 2009 και θα πάει στο Μπρόντγουεϊ.

Ο Μπράιαν έγραψε το μιούζικαλ "The Toxic Avenger" με τον Joe DiPietro, το οποίο έκανε πρεμιέρα στο New World Stages στις 6 Απριλίου του 2009.

## Παραπομπές


## Εξωτερικοί σύνδεσμοι

* Επίσημη ιστοσελίδα

Κατηγορία:Αμερικανοί μουσικοί
Παγκόσμιο πρωτάθλημα Φόρμουλα 1 (1950)

Το **1ο παγκόσμιο πρωτάθλημα της Φόρμουλα 1** πραγματοποιήθηκε το 1950. Η Διεθνής Ομοσπονδία Αυτοκινήτου αποφάσισε να ενώσει 7 ανεξάρτητους αγώνες ταχύτητας (6 ευρωπαϊκούς και ένα στην Αμερική) σε ένα πρωτάθλημα για αυτοκίνητα, που έπρεπε να τηρούν ένα σύνολο κανόνων που ονομάστηκε Φόρμουλα 1. Ο πρώτος αγώνας έγινε στις 13 Μαΐου, στην πίστα του Σίλβερστοουν. Πήραν μέρος 5 ομάδες και 21 οδηγοί.Εκτός από τους επίσημους επτά αγώνες, διοργανώθηκαν και άλλοι την διάρκεια της χρονιάς, που όμως δεν μέτρησαν στο πρωτάθλημα. Πρωταθλητής αναδείχτηκε ο Τζουζέπε Φαρίνα με Alfa Romeo.

## Σύνοψη
Στο πρωτάθλημα πήραν μέρος 14 ομάδες, από τις οποίες οι 4 ήταν εργοστασιακές (Alfa Romeo, Ferrari, Maserati και Talbot). Τα αυτοκίνητα είχαν κινητήρες στο μπροστινό μέρος, και, σύμφωνα με τους κανονισμούς, έπρεπε να ήταν 1.500 κυβικών εκατοστών με υπερτροφοδότηση και 4.500 κυβικών εκατοστών με ατμοσφαιρικούς κινητήρες. Η Alfa Romeo, με οδηγούς τον Φαρίνα, τον Φάντζιο και τον Φαγκιόλι, αποδείχτηκε το πιο δυνατό και αξιόπιστο αυτοκίνητο (Alfa 158). Στον αγώνα των Ηνωμένων Πολιτειών, πήραν μέρος μόνο Αμερικανικές ομάδες. Άλλοι 17 αγώνες που διεξήχθησαν με τους ίδιους κανόνες και οδηγούς στην Ευρώπη, δεν μέτρησαν στην τελική βαθμολογία. Οι ομάδες μπορούσαν να αλλάξουν οδηγό κατά την διάρκεια του αγώνα.
## Αγώνες
Οι επίσημοι αγώνες και οι νικητές σε κάθε έναν από αυτούς:

## Βαθμολογία
Οι πέντε ταχύτεροι οδηγοί βαθμολογούνταν με 8, 6, 4, 3 και 2 αντίστοιχα. 1 επιπλέον βαθμό κέρδιζε ο οδηγός με τον ταχύτερο γύρο. Μόνο οι καλύτερες 4 βαθμολογίες από τις 7 που μπορούσε να κερδίσει κάποιος οδηγός μετρούσαν για το πρωτάθλημα. Σε περίπτωση που ένας οδηγός αντικαθιστούσε κάποιον άλλον στην διάρκεια του αγώνα, και τελικά βρισκόταν μέσα στις 5 βαθμολογούμενες θέσεις, και οι δύο οδηγοί έπαιρναν τους βαθμούς. 

Στο πρωτάθλημα πήραν συνολικά μέρος 79 οδηγοί, αλλά μόνο οι προηγούμενοι 22 κατάφεραν να πάρουν κάποιο βαθμό. 24 από τους 79 δεν κατάφεραν να τερματίσουν σε κάποιον από τους αγώνες.

## Παραπομπές


## Εξωτερικοί σύνδεσμοι

* msfree.gr Αφιέρωμα στο 1ο Πρωτάθλημα φόρμουλα 1.

1950
Κατηγορία:Μηχανοκίνητος αθλητισμός το 1950
Ημιμορφίτης

Ο **ημιμορφίτης** είναι πυριτικό ορυκτό του ψευδαργύρου. Το όνομά του οφείλεται στον **[[ημιμορφισμό]]** που εμφανίζουν οι κρύσταλλοί του. Ως ημιμορφισμός χαρακτηρίζεται η ιδιότητα κατά την οποία η  μορφή της απόληξης στα άκρα των ολοεδρικών κρυστάλλων, δηλαδή των κρυστάλλων που έχουν πλήρως αναπτυγμένες όλες τις έδρες τους, είναι ασύμμετρη. Έτσι, στον ημιμορφίτη η μια άκρη των κρυστάλλων είναι πεπλατυσμένη και η άλλη έχει σχήμα πυραμίδας. Χαρακτηριστικό ορυκτό που εμφανίζει, επίσης, ημιμορφισμό είναι ο τουρμαλίνης, κανένα άλλο, όμως, ορυκτό, δεν εμφανίζει τόσο έντονα αυτή την ιδιότητα.

Παλαιότερα είχε αποκληθεί **καλαμίνα**, ωστόσο αυτό το όνομα αποδόθηκε, αργότερα, και στον σμιθσονίτη και, για την αποφυγή σύγχισης, αποφασίστηκε η αποκλειστική χρήση του όρου «ημιμορφίτης» για το ορυκτό.

Η κρυσταλλική δομή του ημιμορφίτη συνίσταται από τετράεδρα Zn - O3 - OH με τον ψευδάργυρο στο κέντρο του τετραέδρου και τα άτομα οξυγόνου και το ιόν υδροξυλίου να καταλαμβάνουν τις κορυφές του. Τα τετράεδρα αυτά συνδέονται μεταξύ τους με ομάδες Si2O7 και μορίων νερού, ενώ είναι όλα διατεταγμένα προς την ίδια διεύθυνση με τη μία πλευρά να «βλέπει» προς το ένα άκρο του κρυστάλλου και την άλλη προς το άλλο, δημιουργώντας, έτσι, τον ημιμορφισμό. Με θέρμανσή του στους 500&nbsp;°C χάνει το 50% του κρυσταλλικού νερού, ενώ σε υψηλότερες θερμοκρασίες το νερό χάνεται εξ ολοκλήρου, επιφέροντας αλλαγές στη δομή του ορυκτού.

Παρά την ασυμμετρία αυτή και το γεγονός ότι οι κρύσταλλοί του είναι οπτικά διάξονες, ο ημιμορφίτης δεν εμφανίζει πλεοχρωισμό.

Αποτελεί δευτερογενές ορυκτό, τυπικά ανευρισκόμενο στις ζώνες οξείδωσης ψευδαργυρούχων ορυκτών. Γι' αυτό και σχετίζεται με σμιθσονίτη, σφαλερίτη, γαληνίτη, κερουσίτη, αγγλεσίτη, αουριχαλκίτη και χρυσόκολλα.

Χρησιμοποιείται ως ελάσσον ορυκτό για την παρασκευή ψευδαργύρου, είναι, όμως, περιζήτητο από συλλέκτες. Πολύ καλά σχηματισμένοι κρύσταλλοί του ανευρίσκονται στο Μεξικό (περιοχές Santa Eulalia και Mapimi), την Αυστρία, τη Γαλλία, τη Γερμανία, τη Ζάμπια, την Κίνα, την Ιταλία, τη Βρετανία και την Αυστραλία.

Στην Ελλάδα ανευρίσκεται στα ορυχεία της ευρύτερης περιοχής του Λαυρίου και στα Λιμενάρια της Θάσου.

## Πηγές
*Handbook of Mineralogy
*Mindat.org
*Galleries.com 
*Webmineral.com

## Δείτε επίσης
*Κατάλογος ορυκτών
*Κατάλογος ορυκτών των μεταλλείων Λαυρίου

## Βιβλιογραφία
*James Dwight Dana, *Manual of Mineralogy and Lithology, Containing the Elements of the Science of Minerals and Rocks*, READ BOOKS, 2008 ISBN 1443742244
* Αθανάσιος Κατερινόπουλος, Ανδρέας Μαγκανάς *Συστηματική Ορυκτολογία*, Αθήνα, 2003 (Πανεπιστημιακές παραδόσεις)

## Σημειώσεις


Ημιμορφιτης
Κατηγορία:Ορυκτά του ψευδαργύρου